和陶神釋
作者：吳芾
朝代：宋

paragraphs: 人生稟一氣，自微而至著。
不問富與貧，不論新與故。
自有形影初，我便相親附。
二子既有言，我寧無一語。
汝形未生時，影復在何處。
偶與我有緣，同生復同住。
幸我所依人，造理仍知數。
身雖未溘然，已辦周身具。
得酒即忘懷，寧復顧毀譽。
醒即看雲眠，目送孤鴻去。
我亦得安閑，不憂還不懼。
說與二子知，莫爲身外慮。